Diari Oficial de la Generalitat Valenciana


Sumari del DOGV 3143, del 16-12-1997 (1997/12871)

ORDRE de 28 de novembre de 1997, de la Conselleria d'Agricultura, Pesca i Alimentació, per la qual es convoquen les entitats de reg, comunitats de regants i altres associacions de reg per a formular peticions o propostes en relació amb la utilització d'aigües per a reg, a l'empara del Decret 47/1987, de 13 d'abril, del Consell de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3143

Data del DOGV
:   16-12-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/12222


Data del document
:   28-11-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

4062 ORDRE de 28 de novembre de 1997, de la Conselleria d'Agricultura, Pesca i Alimentació, per la qual es convoquen les entitats de reg, comunitats de regants i altres associacions de reg per a formular peticions o propostes en relació amb la utilització d'aigües per a reg, a l'empara del Decret 47/1987, de 13 d'abril, del Consell de la Generalitat Valenciana. [97/A12241]
  
La Conselleria d'Agricultura, Pesca i Alimentació té com a objectiu prioritari impulsar decididament processos de racionalització i modernització d'aigües per a reg, conjuminant les possibilitats que se'n deriven amb les disponibilitats pressupostàries
  
D'acord amb l'article 3 del Decret 47/1987, de 13 d'abril, del Govern de la Generalitat Valenciana, pertoca convocar les comunitats de regants i altres associacions de reg perquè formulen les seues peticions o propostes en relació amb la utilització de les aigües per a reg.
  
Per això, i fent ús de les facultats que tinc atribuïdes,
  
ORDENE
  
Article 1
  
Convocar les comunitats de regants i altres entitats de reg perquè puguen formular totes les peticions que pretenguen en relació amb la utilització de les aigües per a reg, d'acord amb el que es disposa en els articles 1, 2 i 8 de la Llei de la Generalitat Valenciana 7/1986, de 22 de desembre, i en l'article 3 del Decret 47/1987, de 13 d'abril, del Govern de la Generalitat Valenciana.
  
Article 2
  
La presentació de sol·licituds haurà d'efectuar-se entre l'1 de novembre i el 31 de desembre de cada any i, excepcionalment, per a l'any 1988, caldrà presentar-les en el termini d'un mes a partir de la data de publicació d'aquesta convocatòria, en les direccions territorials de la Conselleria d'Agricultura, Pesca i alimentació o en qualsevol dels altres llocs als quals es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. S'adjuntarà a la sol·licitud la documentació que figura en l'annex d'aquesta ordre.
  
S'estableix un termini de sis mesos per a resoldre les sol·licituds, comptadors a partir de la data en què es presenten, les quals s'entendran desestimades si, transcorregut aquest termini, no s'ha emés la resolució corresponent.
  
Les subvencions es concediran a càrrec del capítol, el programa i la línia de subvenció que corresponguen dels pressupostos de la Generalitat Valenciana per a l'exercici que corresponga, una vegada deduïts els imports contrets en exercicis anteriors i referits a l'anualitat de les obres que s'hagen d'executar en l'any. Per tant, la concessió quedarà condicionada al fet que els pressupostos de la Generalitat Valenciana de cada any i, si s'escau, les modificacions posteriors, habiliten els crèdits necessaris per a aquestes ajudes i a la publicació en el Diari Oficial de la Generalitat Valenciana de l'import global màxim que s'hi destina.
  
Article 3
  
1. En el supòsit que el conjunt de sol·licituds de subvenció represente una quantitat que supere l'import global màxim indicat en l'article anterior, la Conselleria d'Agricultura, Pesca i Alimentació procedirà a la valoració de les sol·licituds, amb l'excepció d'allò que s'indica en els articles 22 i 23 del Decret 47/1987, de 13 d'abril, del Consell de la Generalitat Valenciana, d'acord amb la representativitat de l'entitat de reg i el barem acumulatiu següent:
  
a) Obres per a l'execució de les quals es va sol·licitar ajuda en l'exercici pressupostari anterior, que no van poder ser ateses a càrrec d'aquest i que signifiquen un estalvi efectiu d'aigua de reg.
  
b) Sol·licituds relatives a projectes d'obres que faciliten o transformen sistemes de reg tradicional en sistemes de reg localitzat en sectors complets. Es valoraran especialment aquells que, a més, s'entronquen en zones clarament deficitàries en recursos hídrics o suposen una reducció significativa de les pèrdues d'aigua (substitució de séquies tradicionals per altres de fàbrica o per canonades, construcció d'embassaments o dipòsits d'aigua per a reg, etc.). Al mateix temps, es valorarà la realització d'un sistema d'adobament mitjançant fertirrigació.
  
c) Sol·licituds relatives a projectes d'obres que permeten la reutilització d'aigües depurades per al reg. Es valoraran, especialment, aquells que, a més, hagen de dur-se a terme en zones clarament deficitàries en recursos hídrics i suposen una millor disponibilitat en el temps i la forma dels recursos hídrics, d'acord amb l'apartat anterior.
  
d) La resta de sol·licituds relatives a projectes d'obres de millora o substitució de sèquies, canonades o canalitzacions en zones clarament deficitàries en recursos hídrics.
  
e) La resta de sol·licituds.
  
A l'efecte de la valoració abans esmentada, també es tindrà en consideració la localització en zones que, declarades com a espai natural protegit, es troben incloses, així mateix, en la llista de zones humides d'importància internacional (Conveni RAMSAR, de 2 de febrer de 1971, ratificat per l'instrument de 18 de març de 1982), sempre que les actuacions establides no contravinguen el que es disposa en els instruments de gestió respectius i, molt especialment, en aquelles altres que tradicionalment patisquen un dèficit hídric pronunciat.
  
2. Les sol·licituds de subvenció que es van formular a l'empara de les ordres de convocatòries d'anys anteriors, de la Conselleria d'Agricultura, Pesca i Alimentació, que van ser seleccionades i se'n van supervisar els projectes, però sobre les quals va recaure una resolució mitjançant un acte presumpte desestimatori, es tramitaran i es resoldran de conformitat amb el barem de l'apartat anterior, sempre que reiteren o ratifiquen la sol·licitud inicial dins del termini de presentació de sol·licituds fixat en aquesta convocatòria.
  
3. Les subvencions que es concedisquen, les aprovarà la Conselleria d'Agricultura, Pesca i Alimentació i les ratificarà, si s'escau, el Consell de la Generalitat Valenciana, i no podran excedir els percentatges sobre el pressupost auxiliable de les obres establides en l'article 20 del decret esmentat.
  
Article 4
  
Les entitats que hagen estat beneficiàries d'ajudes econòmiques a l'empara de convocatòries anteriors hauran de presentar, juntament amb la sol·licitud d'ajuda d'aquesta convocatòria, un resum complet amb l'exposició de les obres anteriorment auxiliades i els seus pressupostos generales, i els plànol o els plànols de planta necessaris on es representen i s'identifiquen aquestes per convocatòria.
  
Article 5
  
Juntament amb la sol·licitud, es pot presentar un projecte de les obres o una memòria valorada d'aquestes, si el seu pressupost no supera la quantitat fixada en l'article 124, apartat 2, de la Llei de Contractes de les Administracions Públiques. Aquests documents seran exigits, en qualsevol cas, en l'ordre que en el seu moment publicarà aquesta Conselleria amb la concessió de la prestació de les ajudes que resulte procedent i caldrà incloure en ells, necessàriament, un estudi agronòmic signat per un tècnic competent en agronomia, en el qual es justifiquen degudament els càlculs hidràulics i qualsevol altre contingut en el projecte de millora per als quals calga prendre com a base les necessitats hídriques dels diversos conreus i terres objecte d'una millor utilització de l'aigua de reg.
  
Si els projectes d'obra o les memòries valorades estigueren redactats per equips tècnics multidisciplinars, es faran constar els seus components i les titulacions tècniques corresponents.
  
En qualsevol cas, el projecte d'obra o memòria valorada estarà visat pel col·legi professional de l'autor o del coordinador director d'aquell.
  
Article 6
  
1. Les ajudes econòmiques es determinaran d'acord amb les quanties establides en l'article 20 del Decret 47/1987, de 13 d'abril.
  
Aquestes ajudes es fixaran, inicialment, per referència als pressupostos màxims auxiliables derivats dels projectes tècnics o mòduls tipus aprovats després dels tràmits de supervisió.
  
2. Per al pagament de la subvenció, caldrà justificar la realització de l'obra corresponent per mitjà de l'aportació dels certificats d'obra; també caldrà que el tècnic de l'administració autonòmica designat a aquest efecte informe favorablement sobre l'execució d'aquestes i la seua congruència amb el projecte aprovat.
  
L'import que caldrà pagar al beneficiari de l'ajuda serà el percentatge que corresponga del cost real de la inversió efectivament realitzada i amb els certificats d'obra executats i aprovats. Si s'escau, si es produeix una baixa en la contractació i l'import pagat pel beneficiari és inferior, de la mateixa manera i en la mateixa proporció aquesta baixa es reflectirà en la subvenció que es pague.
  
3. Els concessionaris de les subvencions hauran d'acreditar el compliment de les seues obligacions fiscals i les que els corresponguen amb la Seguretat Social, d'acord amb el que s'estableix en l'Ordre de 30 de maig de 1996, de la Conselleria d'Economia i Hisenda.
  
Article 7
  
Segons la seua dimensió funcional i econòmica, les obres subvencionades podran executar-se dins de l'exercici pressupostari de 1998 o podrà programar-se'n l'execució amb caràcter plurianual. En el primer cas, les obres hauran de quedar acabades i justificada l'execució en el corresponent exercici corrent, abans del 15 de novembre de 1998, i en el segon cas, serà objecte de subvenció exclusivament la quantitat corresponent a la inversió efectivament realitzada i justificada en cada any.
  
DISPOSICIONS FINALS
  
Primera
  
Es faculta la Direcció General de Regadius i Estructures Agràries perquè dicte les disposicions que calguen per al desplegament d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 24 de novembre de 1997
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
ANNEX
  
Proposta de racionalització d'aigua per a reg (conformement amb el Decret 47/1987, de 13 d'abril, del Consell de la Generalitat Valenciana)
  
- Certificat de l'acord de sol·licitud, reflectit en acta amb l'acord de petició d'ajudes, facultats de representació i termini d'execució de les obres.
  
- Ordenances o estatuts de la comunitat de regants o associació d'agricultors.
  
- Documentació que acredite el compliment de les obligacions fiscals i enfront de la Seguretat Social (certificat de l'Agència Tributària i de la Tresoreria de la Seguretat Social).
  
- Entitat bancària, agència, localitat i número de compte (certificat de l'entitat bancària) i manteniment de tercers.
  
- Còpia del document d'identificació fiscal.
  
- Exposició del problema: situació actual, agricultors i superfície afectada, etc.
  
- Solucions proposades pel peticionari: objectius proposats, estalvi d'aigua estimat, etc.
  
- Cost aproximat de les obres i calendari previst d'execució, per anualitats, segons el peticionari.